Izvor: REUTERS/Giampiero Sposito Papa Franjo na ulasku u avion za Tursku na aerodromu Fiumicino u Rimu.

Papa Franjo objavio je u nedjelju da će 6. lipnja doći u Sarajevo kako bi propovijedao mir i međureligijski dijalog.

"Draga braćo i sestre, želim vam objaviti da ću u subotu, 6. lipnja, doći u Sarajevo, glavni grad Bosne i Hercegovine", izjavio je Papa na molitvi angelusa na Trgu svetog Petra.

Podsjetimo, papa Franjo još je prošle godine trebao posjetiti BiH, ali je njegov put otkazan iz sigurosnih razloga. Odluka o posjetu Sarajevu stigla je nakon što je Papu prije otprilike mjesec dana u BiH pozvao hrvatski član Predsjedništva BiH Dragan Čović.



Papa Franjo, rođen kao Jorge Mario Bergoglio, je 266. poglavar katoličke Crkve. Za papu je izabran 13. ožujka 2013. godine, kao nasljednik Benedikta XVI., koji je 28. veljače podnio ostavku. Prvi je papa isusovac i prvi papa iz Argentine, Novog svijeta i južne hemisfere, te prvi papa neeuropljanin nakon 1272. godine.

Zbog svoje skromnosti ubrzo je postao jedan od najomiljenijih poglavara Katoličke crkve u povijesti.